# Tu biSchevat

Mandleblüete z Jerusalem. Z Israel blüeje d Mandleböim zur Zit vo Tu biShevat.
**Tu biSchevat**, s jüüdische **Nöijoorsfest vo de Böim** (ראש השנה לאילנות) im Februar isch e *chliine* jüüdische Fiirdig.

*Tu biSchevat* (ט״ו בשבט) bedütet wörtlig „dr 15. Schevat“.
S Fest goot zrugg uf d Mischna. Dört isch gschriibe, ass s Huus vom Hillel dr 15. vom Monet *Schevat* zum Nöijoorsfest vo de Böim bestimmt het.

Dä Termin markiert s Ändi vo dr Räägezit, wo s die beste Bedingige het für zum in Israel öbbis aazpflanze. S Datum isch wichdig für d Vorschrifte für d *Orla*, d. h. für zum s Alter vo de Böim z bestimme. Das isch für religiöösi Juude vo Bedütig, will s verbote isch, d Frücht vo nöi pflanzte Böim under drei Joor z ässe, und im vierte Joor het mä sä im Tämpel müesse opfere und und erst vom fümfte Joor aa het mä sä döfe ässe. *Tu biSchevat* stoot für s Ändi vom Winter und sümbolisiert s Blüeje vo Israel, si Besiidlig, d Schönhäit vo dr Natur und die guete Frücht, wo uf sinere Ärde wäggse.

## Bruuchdum

1944, e Joor noch dr Gründig vom Kibbuz Nir Am pflanze d Kibbuznik Böim aa.
Bi de Aschkenasim isch s Bruuch, am Tu biSchevat döörti Frücht und Mandle z ässe.
In dr modärne Zit wärde an däm Daag Böim pflanzt. Dr Bruuch isch, ass mä an däm Daag e Frucht isst, wo mä in däm Joor bis denn nonig gässe het, und überhaupt vil Frücht und Fruchtsalat isst. Mä deckt e Disch, wo mä die schönste Frücht us em Land Israel druf ufstellt, bsundrigs die „siibe Arte“, wo s Land mit ene gsäägnet gsi isch, und säit dr Sääge „Schehechejanu“ (שהחינו *Won is am Lääbe erhalte het*) uf. Am *Tu biSchevat* isch s verbote z faste, und mä daf au käni Druurreede halte. Wenn s kä Sabbatjoor (Brachejoor) isch, wo alli Aarbet uf em Fäld verbote isch, faart mä ins Grüene, und pflanzt vilmol nöiji Böim.

Im 16. Joorhundert het dr kabbalistisch Rabbi Isaak Luria z Safed e *Tu BiSchevat Seder* iigrichdet, wo d Frücht und d Böim im Land vo Israel e sümbolischi Bedütig häi. Vili religiöösi aber au nid glöibigi Juude z Israel begönge dä Seder und bsundrigi *Haggadot* wie *Pri Etz Hadar* si für en gschriibe worde.

## Tu biSchevat im Kaländer

Tu biSchevat wird an deene Datum gfiirt:

2016: 25. Januar
2017: 11. Februar
2018: 31. Januar
2019: 21. Januar
2020: 10. Februar
*Mä sött Acht gee, ass jüüdischi Fiirdig am Oobe vom voorige Daag aafönge.*

## Litratuur

* Susanne Galley: *Das jüdische Jahr: Feste, Gedenk- und Feiertage.* Beck, Münche 2003, ISBN 3-406-49442-0.
* Jakob Petuchowski: *Feiertage des Herrn: die Welt der jüdischen Feste und Bräuche.* Herder, Freiburg im Brisgau 1987, ISBN 3-451-20266-2.
* Marc Stern: *Gelebte jüdische Feste. Erinnern, Feiern, Erzählen.* Gütersloher Verlagshaus, Gütersloh 1999, ISBN 3-579-02236-9.
* Friedrich Weinreb: *Das Buch von Zeit und Ewigkeit: der jüdische Kalender und seine Feste.* Thauros, Weiler im Allgäu 1991, ISBN 3-88411-042-X.

## Weblingg

 **Commons: Tu biSchevat** – Sammlig vo Multimediadateie
* Tu b'Shwat uf Hagalil online
* Tu biSchewat – Das „Neujahrsfest der Bäume“, talmud.de
* *Ökologie und Spiritualität in der jüdischen Tradition*
* *Judentum und die spirituellen Wurzeln der Pflanzenpflege*
* *Den Baum des Lebens hegen und pflegen*

|  |  |
| --- | --- |
|  | Dä Artikel basiert uff ere fräie Übersetzig vum Artikel „Tu\_biSchevat“ vu de dütsche Wikipedia. E Liste vu de Autore un Versione isch do z finde. |